12. ฐานะการเงินและผลการดำเนินการ

12.1 งบการเงิน

  12.1.1 รายงานการสอบบัญชี

  จากรายงานของผู้สอบบัญชีในช่วงระยะเวลา 3 ปีที่ผ่านมา (2541 –2543)
  ผู้สอบบัญชีมีความเห็นว่างบการเงินรวมของบริษัทและบริษัทย่อย และงบการเงินเฉพาะของบริษัท
  แสดงฐานะการเงินรวมและฐานะการเงินเฉพาะของบริษัท
  ผลการดำเนินงานรวมและผลการดำเนินงานเฉพาะของบริษัท
  และกระแสเงินสดรวมและกระแสเงินสดเฉพาะของบริษัท
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

  จากรายงานของผู้สอบบัญชีประจำปี 2542
  ได้กล่าวถึงการเปลี่ยนแปลงนโยบายการบัญชีของกลุ่มบริษัท
  ซึ่งมีรายละเอียดในหมายเหตุประกอบงบการเงิน สรุปได้ดังนี้

(1) การบันทึกบัญชีสำหรับเงินลงทุนในหลักทรัพย์ในความต้องการของตลาด
    ซึ่งเปลี่ยนจากวิธีบันทึกเงิน
    ลงทุนดังกล่าวในราคาทุนรวมหรือราคาตลาดรวมแล้วแต่ราคาใดจะต่ำกว่า
    เป็นบันทึกตามราคายุติธรรม

(2) การบันทึกบัญชีสำหรับค่าใช้จ่ายก่อนเปิดกิจการและค่าใช้จ่ายรอตัดจ่ายอื่นๆ
    ซึ่งเปลี่ยนจากวิธีบันทึกเป็นค่าใช้จ่ายรอตัดบัญชี เป็นบันทึกเป็นค่าใช้จ่ายเมื่อเกิดขึ้น

  นอกจากนี้ ในหมายเหตุประกอบงบการเงินรวมและงบการเงินเฉพาะ ประจำปี 2543
  ผู้สอบบัญชีได้ระบุว่า กลุ่มบริษัท บผฟ.
  ได้เริ่มใช้นโยบายการบัญชีตามมาตรฐานการบัญชีของประเทศไทยที่ประกาศใหม่
  ในส่วนที่เกี่ยวกับรายงานทางการเงินเกี่ยวกับส่วนได้เสียในกิจการร่วมค้า
  การเปิดเผยข้อมูลของบุคคลหรือกิจการที่เกี่ยวข้อง
  และการแสดงรายการข้อมูลสำหรับเครื่องมือทางการเงิน

  12.1.2 ตารางสรุปงบการเงิน

  งบดุล บริษัท ผลิตไฟฟ้า จำกัด (มหาชน)

  -----------------------------------------------------------------------
  []

  -----------------------------------------------------------------------

  งบดุลรวม บริษัท ผลิตไฟฟ้า จำกัด (มหาชน)

  -----------------------------------------------------------------------
  []

  -----------------------------------------------------------------------

  งบกำไรขาดทุน

  -----------------------------------------------------------------------
  []

  -----------------------------------------------------------------------

  งบกำไรขาดทุนรวม

  -----------------------------------------------------------------------
  []

  -----------------------------------------------------------------------

  งบกระแสเงินสด

  -----------------------------------------------------------------------
  []

  -----------------------------------------------------------------------

  งบกระแสเงินสดรวม

  -----------------------------------------------------------------------
  []

  -----------------------------------------------------------------------

3.  ตารางแสดงอัตราส่วนทางการเงินที่สำคัญสำหรับงบการเงินเฉพาะ

  -----------------------------------------------------------------------
  []

  -----------------------------------------------------------------------

  ตารางแสดงอัตราส่วนทางการเงินที่สำคัญสำหรับงบการเงินของบริษัทและบริษัทย่อย

  -----------------------------------------------------------------------
  []

  -----------------------------------------------------------------------

12.2 คำอธิบายและการวิเคราะห์ฐานะการเงินและผลการดำเนินงาน

ผลการปฏิบัติตามแผนการดำเนินธุรกิจ

  ตามที่ บผฟ. ได้เคยเปิดเผยแผนการดำเนินงานในอนาคตไว้ในแบบแสดงรายการข้อมูลประจำปี
  2542 และหนังสือชี้ชวนเพื่อการเสนอขายใบสำคัญแสดงสิทธิที่จะซื้อหุ้นสามัญ
  ที่ยื่นต่อสำนักงานกำกับหลักทรัพย์และตลาดหลักทรัพย์ เมื่อวันที่ 25 กุมภาพันธ์ 2543
  โดยผลการปฏิบัติตามแผนการดำเนินธุรกิจดังกล่าวเป็นดังนี้

1.  การประมูลโครงการรับซื้อไฟฟ้าจากผู้ผลิตไฟฟ้าในระบบ IPP ตามประกาศของ กฟผ. ในปี
    2543 บผฟ. ไม่ได้เข้าร่วมประมูลใดๆ
    เนื่องจากปริมาณความต้องการใช้ไฟฟ้าของประเทศลดลงเพราะวิกฤติเศรษฐกิจของประเทศไทย
    ทำให้ปริมาณไฟฟ้าสำรองเหลือเป็นจำนวนมาก กฟผ.
    จึงเลื่อนการเปิดประมูลรับซื้อไฟฟ้าจากผู้ผลิตไฟฟ้าในระบบ IPP ออกไปอย่างไม่มีกำหนด

2.  ในการขยายการลงทุนด้านโรงไฟฟ้าและพลังงานในภูมิภาคเอเชียตะวันออกเฉียงใต้ บผฟ.
    ได้จัดตั้ง บริษัท เอ็กโก อินเตอร์ เนชั่นแนล (บีวีไอ) จำกัด และ บริษัท เอ็กโก เอ็นเนอร์ยี่
    อินเตอร์เนชั่นแนล (เดนมาร์ค) จำกัด เพื่อการลงทุนในธุรกิจพลังงานไฟฟ้าในต่างประเทศ
    ซึ่งในเดือนสิงหาคม 2543 ได้เข้าซื้อหุ้นของ Conal
    ซึ่งประกอบธุรกิจการลงทุนในธุรกิจพลังงานในประเทศฟิลิปปินส์ โดยปัจจุบัน Conal
    เป็นผู้ถือหุ้นในบริษัทผลิตไฟฟ้า 3 แห่ง ในประเทศฟิลิปปินส์ ในเดือนมิถุนายน 2543 บผฟ.
    ยังได้เข้าซื้อหุ้นของ GEC ซึ่งประกอบธุรกิจการลงทุนในธุรกิจพลังงาน โดยถือหุ้นร้อยละ
    99.99 ใน GCC และ บริษัท กัลฟ์ นครหลวง เจเนอเรชั่น จำกัด และถือหุ้นร้อยละ 60 ใน
    บริษัท กัลฟ์ เพาเวอร์ เจเนอเรชั่น จำกัด ซึ่งทั้ง 3 บริษัท
    ดำเนินธุรกิจผลิตไฟฟ้าในประเทศไทย อย่างไรก็ตาม บริษัท กัลฟ์ นครหลวง เจเนอเรชั่น
    จำกัด และ บริษัท กัลฟ์ เพาเวอร์ เจเนอเรชั่น จำกัด ยังไม่ได้เริ่มดำเนินการผลิตไฟฟ้า
    นอกจากนั้น บผฟ. ยังได้เข้าซื้อสิทธิในการลงทุนในโครงการโรงไฟฟ้าพลังน้ำ น้ำเทิน 2
    กับรัฐบาลสาธารณรัฐประชาธิปไตยประชาชนลาว

3.  ในการศึกษาความเป็นไปได้ในการจัดตั้งโรงไฟฟ้าที่ใช้กากหรือเศษวัสดุเหลือใช้ในการเกษตรหรือกากจากการผลิตผลิตภัณฑ์อุตสาหกรรมหรือการเกษตร
    เช่น แกลบและเศษไม้ เพื่อเสนอขายให้แก่ กฟผ.
    ตามโครงการรับซื้อไฟฟ้าจากผู้ผลิตไฟฟ้าเอกชนรายเล็ก (SPP) 2 โครงการ คือ
    โครงการยะลากรีน จังหวัดยะลา และโครงการร้อยเอ็ดกรีน จังหวัดร้อยเอ็ด
    ในเดือนเมษายน 2543 บผฟ. ได้ร่วมกับ Electric Power Development Co., Ltd.
    จัดตั้ง บริษัท เอ็กโก กรีน เอ็นเนอยี่ จำกัด
    เพื่อดำเนินธุรกิจลงทุนในธุรกิจพลังงานไฟฟ้าที่ใช้วัตถุดิบธรรมชาติเป็นเชื้อเพลิง
    ซึ่งในเดือนกรกฎาคม 2543 บริษัท เอ็กโก กรีน เอ็นเนอยี่ จำกัด ได้ร่วมกับ
    ห้างหุ้นส่วนจำกัด โรงสีข้าวสมหมายร้อยเอ็ด จัดตั้ง บริษัท ร้อยเอ็ดกรีน จำกัด
    ซึ่งอยู่ในขั้นตอนการก่อสร้างโรงไฟฟ้าซึ่งใช้แกลบเป็นเชื้อเพลิง
    โดยโรงไฟฟ้านี้จะมีกำลังการผลิตประมาณ 8.8 เมกะวัตต์
    และยังคงอยู่ในขั้นตอนการเจรจาเงินกู้
    ส่วนโครงการยะลากรีนกำลังอยู่ในขั้นตอนของการศึกษาความเป็นไปได้

4.  ในการเปิดขายหุ้นในสัดส่วนร้อยละ 40 ให้แก่ประชาชนทั่วไปของ บริษัท
    ผลิตไฟฟ้าราชบุรีโฮลดิ้ง จำกัด (มหาชน) บผฟ.
    ไม่ได้เข้าร่วมลงทุนในการซื้อหุ้นบริษัทดังกล่าวสำหรับการเปิดขายหุ้นครั้งนี้ เนื่องจาก บผฟ.
    มีนโยบายที่จะลงทุนในบริษัทต่างๆ ในสัดส่วนขั้นต่ำร้อยละ 20 ดังนั้น
    การลงทุนในบริษัทดังกล่าวจะต้องกำหนดวิธีการที่เหมาะสม

5.  ด้านธุรกิจสายส่ง บผฟ. ได้ลงนามในบันทึกความเข้าใจกับกระทรวงอุตสาหกรรม เหมืองแร่
    และพลังงาน ของประเทศกัมพูชา เมื่อวันที่ 5 เมษายน 2543
    เพื่อพัฒนาโครงการระบบส่งไฟฟ้าแรงดันสูงจากประเทศไทยไปยังประเทศกัมพูชา
    โดยมีความยาวสายส่งประมาณ 200 กิโลเมตร
    และสามารถส่งปริมาณพลังไฟฟ้าสูงสุดได้ประมาณ 60 เมกะวัตต์
    ส่วนโครงการจัดการสายส่งไฟฟ้าระหว่างประเทศไทย
    และสหภาพพม่ายังคงอยู่ในขั้นตอนของการศึกษาความเป็นไปได้

6.  ในปี 2543 บริษัท เอ็กคอมธารา จำกัด
    ได้รับใบอนุญาตต่างๆที่จำเป็นในการประกอบธุรกิจจากหน่วยงานที่เกี่ยวข้อง
    และได้เริ่มจำหน่ายน้ำล่วงหน้าให้กับการประปาส่วนภูมิภาค (กปภ.) แล้วเมื่อวันที่ 15
    กุมภาพันธ์ 2544 และจะจำหน่ายน้ำตามสัญญาตั้งแต่วันที่ 7 เมษายน 2544

7.  ตามที่ บผฟ. ร่วมกับบริษัท วิเวนดี จำกัด (มหาชน) และ บริษัท อควาไทย จำกัด
    ในนามกลุ่มกิจการร่วมค้า “อีวีเอ”
    ได้ยื่นซองเข้าร่วมประมูลโครงการให้เอกชนเข้าร่วมผลิตน้ำประปาของ กปภ. ที่จังหวัดลำปาง
    เมื่อเดือนมกราคม 2542 ที่ผ่านมา
    เนื่องจากมีการเปลี่ยนแปลงเงื่อนไขในการลงทุนในโครงการนี้
    ซึ่งทำให้ต้นทุนโครงการมากกว่า 1,000 ล้านบาท ทางคณะกรรมการ กปภ.
    จึงมีมติให้ยุติการเจรจาต่อรองกับกลุ่มกิจการร่วมค้า “อีวีเอ”
    โดยให้นำเสนอคณะรัฐมนตรีพิจารณาอนุมัติโครงการก่อนดำเนินการ

8.  บริษัท เอ็กโกธุรกิจเหมือง จำกัด ยังไม่มีรายได้จากการดำเนินงานในปี 2543
    เนื่องจากเดิมบริษัทจัดตั้งขึ้นเพื่อรองรับการประมูล IPP ของ กฟผ. รอบที่ 2
    แต่การประมูลดังกล่าวได้เลื่อนออกไปอย่างไม่มีกำหนด ซึ่งทำให้ในที่สุด บผฟ.
    จึงได้มีนโยบายที่จะขายบริษัทออกไป ซึ่งขณะนี้ บผฟ.
    กำลังอยู่ขั้นตอนพิจารณาหาผู้ซื้อหุ้นของบริษัท เอ็กโกธุรกิจเหมือง จำกัด

12.2.2 ผลการดำเนินงาน

(1) ภาพรวมของผลการดำเนินงานที่ผ่านมา

  สินทรัพย์ หนี้สิน รายได้ รวมทั้งค่าใช้จ่ายต่างๆ ในงบการเงินรวมของ บผฟ. และบริษัทย่อย ปี
  2543 มีจำนวนที่เพิ่มสูงขึ้นอย่างมีนัยสำคัญ ทั้งนี้ เนื่องจากในปี 2543 บผฟ.
  ได้เข้าลงทุนในกิจการร่วมค้า 2 แห่ง ในสัดส่วนร้อยละ 50.00 ใน GEC และร้อยละ 40.00
  ใน Conal ในเดือนมิถุนายน และเดือนสิงหาคม 2543 ตามลำดับ
  ทำให้ผลประกอบการของกิจการร่วมค้าทั้ง 2 แห่งแสดงในงบการเงินรวมของ บผฟ.
  และบริษัทย่อยโดยวิธีรวมตามสัดส่วน

(2) การวิเคราะห์ผลการดำเนินงานที่ผ่านมา

  รายได้

  รายได้รวมของปี 2543 สำหรับ บผฟ. และบริษัทย่อย เพิ่มขึ้นร้อยละ 11.63
  เมื่อเทียบกับงวดเดียวกันของปีก่อน
  โดยมีสาเหตุหลักมาจากการที่รายได้หลักซึ่งได้แก่รายได้จากการขายไฟฟ้าของ บผฟ.
  และบริษัทย่อยในปี 2543 มีจำนวนเท่ากับ 9,580.52 ล้านบาท เพิ่มขึ้นจากปี 2542
  คิดเป็นร้อยละ 13.54 ทั้งนี้ เป็นผลจาก

1.  รายได้ที่เพิ่มขึ้นของ บฟร. และ บฟข. คิดเป็นร้อยละ 5.26
    โดยมีสาเหตุมาจากการปรับอัตราค่าไฟฟ้าของบริษัททั้ง 2 แห่ง
    เพื่อสะท้อนต้นทุนค่าบำรุงรักษาหลักที่สูงขึ้นตามกำหนดที่วางแผนไว้แล้ว
    และรายได้จากการชดเชยผลกระทบจากอัตราแลกเปลี่ยนดังที่ได้กำหนดไว้ในสูตรการคำนวณค่าไฟฟ้า
    ซึ่งเป็นลักษณะ Cost Plus Basis ภายใต้สัญญาซื้อขายไฟฟ้ากับ กฟผ. นอกจากนี้ การที่
    บฟร. และ บฟข. สามารถดำเนินงานที่ดีกว่าเป้าหมายจึงได้รับโบนัสเป็นจำนวนเงิน 131
    ล้านบาท และ 10 ล้านบาท ตามลำดับ

2.  ส่วนแบ่งรายได้จากกิจการร่วมค้า 2 แห่ง ประกอบด้วย GEC เป็นระยะเวลา 6 เดือน และ
    Conal เป็นระยะเวลา 4 เดือน เป็นจำนวน 362 ล้านบาท และ 367 ล้านบาท ตามลำดับ

  ค่าใช้จ่าย

  ค่าใช้จ่ายรวมของปี 2543 สำหรับ บผฟ. และบริษัทย่อย จำนวน 9,285.52 ล้านบาท เพิ่มขึ้น
  ร้อยละ 34.45 เมื่อเทียบกับงวดเดียวกันของปี 2542 เนื่องมาจากสาเหตุหลักต่อไปนี้

1.  ผลขาดทุนจากอัตราแลกเปลี่ยนเพิ่มจาก 240.63 ล้านบาทในปี 2542 เป็น 1,477.68
    ล้านบาทในปี 2543 อย่างไรก็ตาม
    ผลขาดทุนดังกล่าวส่วนใหญ่เป็นผลขาดทุนที่ยังไม่เกิดขึ้นจริงจำนวน 1,472.42 ล้านบาท
    ซึ่งเป็นเพียงตัวเลขทางบัญชีเท่านั้น ทั้งนี้ หนี้สกุลเงินดอลล่าร์สหรัฐของ บฟร. และ บฟข.
    จะได้รับการชดเชยผลกระทบจากการเปลี่ยนแปลงระบบการแลกเปลี่ยนเงินตราจาก กฟผ.
    ซึ่งจะรวมอยู่ในรายได้ค่าขายไฟฟ้ารายเดือน โดยในปี 2543 บฟร. และ บฟข.
    ได้รับรายได้ส่วนที่ได้รับการชดเชยดังกล่าวจำนวน 901 ล้านบาท

2.  ต้นทุนขาย จำนวน 3,311.87 ล้านบาท เพิ่มขึ้นจากปี 2542 จำนวน 625 ล้านบาท
    คิดเป็นร้อยละ 23.26 โดยส่วนใหญ่เป็นผลจากค่าใช้จ่ายในการซ่อมบำรุงรักษาหลักของ บฟร.
    และ บฟข. ที่เพิ่มขึ้นจากปี 2542 จำนวน 365 ล้านบาท
    ซึ่งเป็นไปตามกำหนดการบำรุงรักษาหลักประจำปี และการรับรู้ต้นทุนขายของ GEC และ
    Conal รวม 271 ล้านบาท

3.  ดอกเบี้ยจ่าย จำนวน 3,324.97 ล้านบาท เพิ่มขึ้นจากปี 2542 คิดเป็นร้อยละ 11.43
    ซึ่งส่วนหนึ่งเป็นผลจากการออกหุ้นกู้ของ บผฟ. มูลค่ารวม 5,000 ล้านบาทในเดือนตุลาคม
    2542 และดอกเบี้ยจ่ายของ GEC และ Conal

4.  ค่าใช้จ่ายในการพัฒนาโครงการ จำนวน 386 ล้านบาท ซึ่งมาจากโครงการน้ำเทิน 2 จำนวน
    377 ล้านบาท และโครงการโรงไฟฟ้าที่จังหวัดยะลา จำนวน 9 ล้านบาท
    ได้ถูกบันทึกเป็นค่าใช้จ่ายเมื่อเกิดขึ้น ซึ่งแสดงเป็นรายการในค่าใช้จ่ายในการบริหาร

  จากการที่รายได้จากการขายไฟฟ้าและค่าบริการในปี 2543 เพิ่มขึ้นร้อยละ 13.42
  ในขณะที่ต้นทุนขายและต้นทุนค่าบริการเพิ่มขึ้นร้อยละ 21.73
  ส่งผลให้อัตรากำไรขั้นต้นลดลงเพียงเล็กน้อยจากร้อยละ 67.50 ในปี 2542 เป็นร้อยละ 65.12
  ในปี 2543 แต่หากพิจารณาอัตรากำไรสุทธิ และอัตราผลตอบแทนผู้ถือหุ้น
  พบว่าลดลงอย่างมีนัยสำคัญ กล่าวคืออัตรากำไรสุทธิลดลงจากร้อยละ 27.99 ในปี 2542
  เป็นร้อยละ 11.62 ในปี 2543 และอัตราผลตอบแทนผู้ถือหุ้นลดลงจากร้อยละ 16.83 ในปี
  2542 เป็นร้อยละ 7.21 ในปี 2543
  ซึ่งสาเหตุหลักมาจากผลขาดทุนจากอัตราแลกเปลี่ยนดังที่กล่าวไว้ข้างต้น อย่างไรก็ตาม
  ผลขาดทุนจากอัตราแลกเปลี่ยนดังกล่าวได้รวมผลขาดทุนจากอัตราแลกเปลี่ยนที่ยังไม่เกิดขึ้นจำนวน
  1,472.42 ล้านบาทไว้ด้วย
  ซึ่งหากไม่รวมรายการผลขาดทุนจากอัตราแลกเปลี่ยนที่ยังไม่เกิดขึ้นในการคำนวณ จะทำให้ บผฟ.
  และบริษัทย่อย มีอัตรากำไรสุทธิ และอัตราผลตอบแทนผู้ถือหุ้น เท่ากับร้อยละ 25.68 และร้อยละ
  15.94 ซึ่งใกล้เคียงกับปีก่อน

12.2.3 ฐานะการเงิน

  (1) สินทรัพย์

  ณ วันที่ 31 ธันวาคม 2543 สินทรัพย์หมุนเวียนของ บผฟ. และบริษัทย่อย มีจำนวน 16,220.59
  ล้านบาท ลดลงจากเวลาเดียวกันของปีก่อนคิดเป็นร้อยละ 10.17
  ซึ่งเป็นผลมาจากการลดลงของเงินฝากธนาคารและสถาบันการเงินถึงร้อยละ 54.44 เนื่องจาก
  บผฟ. ได้ออกหุ้นกู้มูลค่ารวม 5,000 ล้านบาทในวันที่ 21 ตุลาคม 2542
  จึงทำให้เงินฝากธนาคารและสถาบันการเงิน ณ วันที่ 31 ธันวาคม 2542 มียอดที่สูงเกินกว่าปกติ
  โดยในปี 2543 บผฟ. ได้นำเงินจากการออกหุ้นกู้ดังกล่าวไปลงทุนใน GEC Conal
  และโครงการโรงไฟฟ้าพลังน้ำ น้ำเทิน 2 และกองทุนเปิดไทยธนสรร

  สำหรับสินทรัพย์ไม่หมุนเวียนได้เพิ่มขึ้นจากปี 2542 คิดเป็นร้อยละ 22.14 เนื่องจาก บผฟ.
  ได้เข้าไปลงทุนเพิ่มในตราสารทุนต่างๆ
  รวมทั้งได้มีการจ่ายเงินล่วงหน้าในการเข้าร่วมพัฒนาโครงการโรงไฟฟ้าน้ำเทิน 2 นอกจากนี้
  ค่าความนิยมจำนวน 947 ล้านบาท ที่เกิดขึ้นในปี 2543 มีสาเหตุมาจากการลงทุนในบริษัท
  เอ็กคอม ธารา จำกัด GEC และ Conal จึงส่งผลให้ ณ วันที่ 31 ธันวาคม 2543 บผฟ.
  และบริษัทย่อย มีสินทรัพย์รวมเท่ากับ 55,111.66 ล้านบาท เพิ่มขึ้นจากเวลาเดียวกันของปี
  2542 คิดเป็นร้อยละ 10.45

  เนื่องจากสินทรัพย์รวม ณ สิ้นปี 2543 เพิ่มขึ้น และกำไรสุทธิลดลงอย่างมีนัยสำคัญ
  ส่งผลให้อัตราผลตอบแทนจากสินทรัพย์ลดลงจากร้อยละ 5.57 ในปี 2542 เหลือร้อยละ 2.32
  ในปี 2543

  สำหรับคุณภาพของลูกหนี้ ปรากฏว่าลูกหนี้การค้าเพิ่มขึ้นจาก 1,448.84 ล้านบาท ในปี 2542
  เป็น 1,704.30 ล้านบาท ณ วันที่ 31 ธันวาคม 2543 ส่วนหนึ่งเป็นผลจากการที่ กฟผ.
  มียอดค้างชำระที่เกิดจากการขายไฟฟ้ากับ บฟร. เพิ่มขึ้น
  และอีกส่วนหนึ่งเป็นผลจากการรับรู้รายการลูกหนี้การค้าจาก GEC และ Conal
  แต่หากพิจารณาอัตราลูกหนี้การค้าต่อรายได้จากการขายไฟฟ้าจะพบว่าในปี 2543
  ลูกหนี้การค้ามีสัดส่วนเพียงร้อยละ 17.79 และมีระยะเวลาเก็บหนี้เฉลี่ยอยู่ที่ 58.59 วัน
  ซึ่งใกล้เคียงกับในปี 2542

  ตารางแสดงยอดค้างชำระที่เกิดจากการขายไฟฟ้าของ บผฟ. และบริษัทย่อย ให้แก่ กฟผ.
  แยกตามอายุหนี้ที่ค้างชำระ

  หน่วย : พันบาท

  ---------------------------------- ------------------ ------------------
                                     31 ธันวาคม 2542     31 ธันวาคม 2543

  ไม่เกิน 3 เดือน                       1,423              1,497

  3-6 เดือน                           7                  -

  6-12 เดือน                          -                  -

  เกินกว่า 12 เดือน                     5                  1

  รวม                                1,435              1,498
  ---------------------------------- ------------------ ------------------

  (2) สภาพคล่อง

  การเข้าลงทุนใน GEC และ Conal รวมถึงการลงทุนเพิ่มในตราสารทุนต่างๆ ในปี 2543
  ทำให้เงินสดสุทธิได้มาจากกิจกรรมดำเนินงานมีจำนวนเท่ากับ 4,007.12 ล้านบาท
  ซึ่งไม่เพียงพอแก่ความต้องการใช้เงินสดในกิจกรรมลงทุนซึ่งมีจำนวน 4,291.86 ล้านบาท
  ขณะเดียวกัน บผฟ. และบริษัทย่อย ได้มีการชำระคืนเงินกู้ยืมระยะยาวและหุ้นกู้เป็นจำนวน
  1,804.53 ล้านบาท และได้มีการจ่ายเงินปันผลสำหรับปี 2542 โดย บผฟ.
  ไม่ได้ทำการเพิ่มทุนหรือออกตราสารหนี้แต่อย่างใด ทำให้เงินสดสุทธิจากกิจกรรมจัดหาเงินติดลบ
  2,899.35 ล้านบาท อย่างไรก็ตาม การที่ บผฟ.
  ได้รับเงินจากการออกหุ้นกู้ระยะยาวในช่วงปลายปี 2542 ทำให้ บผฟ.
  มีเงินทุนเพียงพอสำหรับการลงทุนในโครงการต่างๆ โดย ณ สิ้นปี 2543 บผฟ. และบริษัทย่อย
  มีเงินสดและรายการเทียบเท่าเงินสดเท่ากับ 5,159.43 ล้านบาท

  ผลกระทบจากการที่ บผฟ. และบริษัทย่อย ใช้เงินลงทุนระยะสั้นในการลงทุนในโครงการต่างๆ
  ทำให้อัตราส่วนสภาพคล่องปรับตัวลดลงจาก 6.97 เท่า ณ สิ้นปี 2542 เป็น 2.85 เท่า ณ สิ้นปี
  2543 อย่างไรก็ตาม บผฟ.
  เชื่อมั่นว่าการลงทุนดังกล่าวจะสามารถสร้างผลตอบแทนที่มั่นคงและเพิ่มมูลค่าให้แก่กลุ่มบริษัทในอนาคต

  ในด้านความสามารถในการชำระหนี้นั้น
  หากคำนวณตามสูตรที่สำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน
  ก.ล.ต.”) กำหนด ณ สิ้นปี 2543 บผฟ. และบริษัทย่อย
  จะมีอัตราส่วนความสามารถชำระดอกเบี้ยอยู่ที่ระดับ 2.20 เท่า
  และมีอัตราส่วนความสามารถชำระภาระผูกพัน (Cash Basis) เท่ากับ 1.38 เท่า นอกจากนี้
  บผฟ.
  ในฐานะผู้ออกหุ้นกู้มีหน้าที่ที่จะต้องดำรงอัตราส่วนความสามารถชำระภาระผูกพันตลอดระยะเวลาที่หนี้หุ้นกู้ยังคงค้างชำระสำหรับงบการเงินเฉพาะทุกสิ้นปีบัญชี
  ซึ่งใช้สูตรในการคำนวณตามที่ระบุไว้ใต้ตารางสรุปอัตราส่วนทางการเงินที่สำคัญโดย ณ วันที่ 31
  ธันวาคม 2543 อัตราส่วนดังกล่าวเท่ากับ 8.22 เท่า
  ซึ่งเป็นไปตามข้อกำหนดในการดำรงอัตราส่วนความสามารถชำระภาระผูกพันที่ บผฟ.
  จะต้องดำรงไว้ที่ไม่ต่ำกว่า 1.5 เท่า

  (3) แหล่งที่มาของเงินทุน

  นับแต่ปี 2541 เป็นต้นมา แหล่งเงินทุนส่วนใหญ่ของ บผฟ. และบริษัทย่อย
  มาจากการก่อภาระหนี้สิน โดย ณ วันที่ 31 ธันวาคม 2543 บผฟ. และบริษัทย่อยมีหนี้สินรวม
  37,663.79 ล้านบาท เพิ่มขึ้นจากเวลาเดียวกันของปีก่อนร้อยละ 13.86
  ซึ่งมีสาเหตุมาจากยอดหนี้ที่เป็นเงินสกุลต่างประเทศของ GEC และ Conal
  แม้ว่าจะมีการชำระคืนเงินต้นบางส่วน แต่ยอดหนี้ที่ยังไม่ถึงกำหนดชำระกลับสูงขึ้น
  เนื่องจากอัตราแลกเปลี่ยนเงินตราต่างประเทศที่สูงขึ้น

  ณ วันที่ 31 ธันวาคม 2543 บผฟ. และบริษัทย่อยมีทุนชำระแล้วเพิ่มขึ้นเพียงเล็กน้อยจาก
  5,242.71 ล้านบาท ในปี 2542 เป็น 5,243.97 ล้านบาท ทั้งนี้ เนื่องจาก บผฟ.
  และบริษัทย่อยได้รับเงินจากการเพิ่มทุนตามโครงการเสนอขายใบสำคัญแสดงสิทธิแก่พนักงาน
  และผลจากการเข้าลงทุนใน GEC และ Conal ทำให้ส่วนของผู้ถือหุ้นส่วนน้อยเพิ่มขึ้นจาก 56.47
  ล้านบาท ณ สิ้นปี 2542 เป็น 469.34 ล้านบาท

  จากสาเหตุข้างต้น จึงทำให้อัตราส่วนหนี้สินต่อส่วนของผู้ถือหุ้น ณ สิ้นปี 2543 ตามสูตรที่สำนักงาน
  ก.ล.ต. กำหนดเท่ากับ 2.16 เท่า สูงกว่าปี 2542 ซึ่งอยู่ที่ระดับ 1.97 เท่า นอกจากนี้ บผฟ.
  ในฐานะผู้ออกหุ้นกู้มีหน้าที่ที่จะต้องดำรงอัตราส่วนหนี้สินต่อส่วนของผู้ถือหุ้นตลอดระยะเวลาที่หนี้หุ้นกู้ยังคงค้างชำระสำหรับงบการเงินเฉพาะ
  และงบการเงินรวม ทุกสิ้นไตรมาส
  ซึ่งใช้สูตรในการคำนวณตามที่ระบุไว้ใต้ตารางสรุปอัตราส่วนทางการเงินที่สำคัญโดย ณ วันที่ 31
  ธันวาคม 2543 อัตราส่วนดังกล่าวเท่ากับ 0.30 เท่า และ 1.38 เท่า ตามลำดับ
  ซึ่งเป็นไปตามข้อกำหนดในการดำรงอัตราส่วนหนี้สินต่อส่วนของผู้ถือหุ้นที่ บผฟ.
  จะต้องดำรงไว้ที่ไม่เกิน 1 เท่า และ 3 เท่า สำหรับงบการเงินเฉพาะ และงบการเงินรวม
  ตามลำดับ